《和吴行甫雨雹韵 其一》
元代·许衡

山风突起凌碧虚，怪状奇态成须臾。惊风急雨迸飞雹，飘骤散落千万珠。

半空光冷掣电火，平地声走轰雷车。神龙奋怒乃若此，不识造化将何如？

默知嘉禾半漂没，坐看积潦横穿窬。小民咨嗟复愁叹，谩执俗议尤当途。

当途于今藐房杜，机略自知天下无。有才足使人羡慕，有势足使人奔趋。

暇考阴阳论调燮，暇纾徵敛矜号呼。今年金缯满千驮，明年好上登封书。

作者简介：（1209—1281）怀孟河内人，字仲平，号鲁斋。性嗜学。从姚枢得宋二程及朱熹著作，居苏门，与枢及窦默相讲习，以行道为己任。宪宗四年，忽必烈召为京兆提学，及即位，授国子祭酒。至元二年，命议事中书省，乃上疏言事。谓“北方之有中夏者，必行汉法乃能长久”，并指出欲使“累朝勋旧改从亡国之俗”，阻力必大。多奏陈，然其言多秘，世罕得闻。又定朝仪、官制。拜中书左丞，劾阿合马专权罔上，蠹政害民。改授集贤大学士兼国子祭酒，选蒙古子弟教之。又领太史院事，与郭守敬修《授时历》成。以疾归。卒谥文正。有《读易私言》、《鲁斋遗书》。